**Informácia pre novomanželov – po uzavretí manželstva**

* po doručení dokladu –" Zápisnica o uzavretí manželstva" príslušnej matrike, vydajú vám matričný doklad –prvý "Sobášny list", ktorý je zo zákona bez poplatku
* ak si vyžiadate viac originálov sobášneho listu, za každý ďalší budete uhrádzať priamo do pokladne hotovosť 5 € /od 1. 10. 2012/, každý ďalší originál sobášneho listu Vám môže vystaviť len matrika, kde je uzavretie Vášho manželstva zamatrikované
* na požiadanie Vám matričný úrad vydá potvrdenie o uzavretí manželstva, taktiež za poplatok 5 €
* matričný úrad vyhotoví aj Oznámenie o uzavretí manželstva, ktoré zasiela do ohlasovne trvalého pobytu obidvoch manželov
* ak ste zmenili priezvisko, resp. budete meniť aj trvalý pobyt v rámci obce alebo mesta, kde ste aj doteraz bývali, je potrebné, aby ste sa so sobášnym listom dostavili na príslušnú ohlasovňu pobytu (Váš obecný alebo mestský úrad), zdokladovali zmenu stavu, priezviska /pokiaľ ešte ohlasovňa neobdržala oznámenie z matriky/

a nahlásili prípadnú zmenu pobytu v rámci obce, či mesta, v ktorom ste doteraz bývali.

Ohlasovňa Vám vystaví Oznámenie o zmene trvalého pobytu pre REGOP, ktoré doručite spolu s Vašim doterajším občianskym preukazom príslušnému okresnému oddeleniu policajného zboru, evidencii obyvateľov, kde si pôjdete vybaviť nový občiansky preukaz. Lehota na podanie žiadosti o nový občiansky preukaz po zmene je **30 dní** od zmeny.

* ak sa chcete prihlásiť na trvalý pobyt v inej obci, či meste, do ohlasovne doterajšieho pobytu už nechodíte, je potrebné navštíviť ohlasovňu pobytu daného mesta, či obce, kde vykonáte prihlásenie na pobyt za splnenia zákonom daných podmienok, nezabudnite si tam zobrať sobášny list
* ohlasovňa pobytu Vám môže na požiadanie vystaviť aj potvrdenie o trvalom pobyte, kde tieto zmeny budete mať zaznamenané s aktuálnym dátumom potvrdenia.
* nezabudnite, že ste povinní zmenu nahlásiť aj zdravotnej poisťovni **do 8 dní** , v prípade zmeny priezviska si vybavujete novú kartičku poistenca, taktiež zmenu hlásiť sociálnej poisťovni, ak to za Vás nevykoná zamestnávateľ a to **do 8 dní** od zmeny.
* nezabudnite zmenu nahlásiť aj Vaším lekárom: obvodnému, zubnému, gynekológovi, alergológovi, očnému a pod., ak u nejakých špecialistov máte založenú vlastnú zdravotnú kartu. Uvedené skúste nahlásiť aj telefonicky.
* Taktiež si nezabudnite doma pozrieť všetky dokumenty, ktoré sa týkajú Vašej osoby, aby ste nezabudli nahlásiť potrebné zmeny – čo zmena priezviska, zmena stavu, či zmena trvalého pobytu bezpochyby je, napr.:vodičský preukaz, cestovný pas, účet v banke, druhý pilier dôchodkového poistenia, životná poistka, zmluva na mobil, inkasný lístok, zmluvy na energie, kataster nehnuteľností, zbrojný pas, živnostenské povolenie a pod.